정조 21년
丁巳三月二十一日辰時上御熙政堂諸承旨持公事入侍輪對官下直守令同爲入侍時右副承旨李肇源同副承旨李日運假注書洪樂浚李弘謙記事官金景煥記注官金良倜內資直長李英紹奉事林樂喆尙瑞直長高萬說都摠經歷趙都事孔述祖沈擇之典設別提金寬南播秀別檢李運復刑曹正郞尹秤佐郞李祉亨鄭持容通禮院引儀黃井彦濟用副奉事李審度廣興守鄭謙煥令朴敦浩主簿李鎮熙直長尹載僖宗親典簿洪就榮東氷庫別檢申錫老成均館典籍李夢龍司僕僉正朴宗厚判官韓大裕儀賓都事趙鎮完司䆃奉事尹覺基禮賓主簿崔笠瓦署別提李澾掌苑別提金最行議政府司錄嚴思彦平市令徐有惇主簿李學彬直長尹鎰東學訓導李台祥造紙別紙康國愼金在儉吏曹正郞李尙寯佐郞李明孚宗廟令安命遠金履禮直長李仁祜承文判校卜台鎮中樞都事李厚重養賢兼主簿鄭履綏西學訓導金致龍泰安郡守金星甲高城郡守尹守翼以次進伏訖上曰各房公事代房讀奏可也日運讀奏訓鍊主簿盧重病親呈辭事黃海監司閔台爀狀啓軍保米裝發事命書判付訖上曰輪對官以次進前可也英紹進奏職姓名上命擧顔仍敎曰爾年幾何英紹曰四十三矣上曰職掌與遺在竝除之只以所懷仰奏可也英紹曰所懷無之矣上曰何云無也英紹曰臣司無貢弊故別無所懷矣命退樂喆進奏職姓名上曰爾誰之族也樂喆曰故承旨錫喆之弟矣上曰然則爾與景鎮爲幾寸乎樂喆曰臣之姪矣上曰景鎮今無罪名乎樂喆曰無罪名矣命退萬說進奏職姓名上曰爾之顯族誰也萬說曰故知事夢聖之族矣命退宗厚進奏職姓名上曰牧場養馬近來何如而分養馬亦何當上來耶宗厚曰昨年養馬無事經冬而今則場草未長故姑未放牧分養馬則今晦間當盡數上來矣上曰近日以民田之犯耕草場漸縮其害於養馬莫此爲甚矣大抵國君之富數馬而對則自古馬政之重於斯可見國初牧場設置與都城共始前以斗毛浦爲限後以龍馬峯爲界其宏規大度猗歟盛矣而中間民田許耕之後牧場之界限非復如前廣闊而近場之民猶以牧場爲重一齊相守同心禁護有如井田八區之同養公田矣挽近以來不惟不能如是竝與朴排之內而太半爲私田之地由此而場域日益日縮凡所以害馬者至此極矣向筵提調以爲朴排以外竝爲屬公以廣其場限云而此有不然者存古今異宜其弊實難猝革場內猶不能禁之則以今紀綱何能竝制於朴排以外乎如欲變通則其必反生弊端所以持難者此也且拜峯起墾起墾一款提調與大將議各不一至今相持未知何以則爲好而若句管於司僕可以維持故右相欲出擧條而未果矣判官久任於本寺凡本寺事想必熟知須與提調爛漫商確後日登奏可也宗厚曰分養馬上來之期不遠而箭串牧場則勢不可混放矣軍馬分給邊卜馬備立後餘數則放於畿內最近牧場來頭分養區處之道從長商確稟定似好故敢此仰達矣上曰判官亦陳所見可也大裕曰有間場仍分養近牧放養三條之論而間場則非但物力多入一經潦水則易致漂流終歸無實仍分養則六七朔喂養應下萬餘金之外又有近萬金添減之數近牧放養則恐有盡數故失之慮臣意則姑罷分養之規似好矣上曰退與二提調相議使之斯速指一草記可也出擧條進奏職姓名命退運復進奏職姓名上曰爾與顯祚爲幾寸親乎運復曰顯祚之姪也命退播秀進奏職姓名命退井彦進奏職姓名上曰如有所懷陳奏可也井彦曰無所懷矣命退述祖進奏職姓名命退寬進奏職姓名命退鎮完進奏職姓名上命擧顔仍敎曰尙有老成人典刑故重臣予至今記念矣爾年幾何鎮完曰六十一矣命退覺基進奏職姓名上命擧顔仍敎曰爾誰之子孫乎覺基曰文正公煌六代孫矣上曰今番筮仕人定鎮爾爲幾寸親乎覺基曰爲十三寸矣命退秤進奏職姓名上曰爾誰之子也秤曰故校理行修之子矣肇源曰奏所懷秤曰列聖朝受敎之著爲定式者皆已刊印於大典通編中乙巳頒行之後金科王條燦然俱備而臣待罪秋曹謹按曹中文蹟則乙巳以後亦多有定式之傳敎就其中屬於刑政者條列編輯頒示京外以爲遵行之地似好故敢此仰達矣上曰右相曾有筵奏則今何必別爲編輯乎其後尙不擧行委折令廟堂査實草記而其時至出編輯之堂上何故至今不爲開弦乎竝與差出之堂上姓名使之詳考草記可也出擧條祉亨進奏職姓名肇源曰奏所懷祉亨曰編配罪人防守法意何等截嚴而近來各邑全不察飭潛自逃還者比比有之甚至有黃澗定配斫松罪人金昌修之逃躱上京再犯松禁紀綱所在萬萬痛駭該倅雖已處分他道他郡亦難保必無其弊臣謂預飭諸路申加嚴防斷不可已故仰達矣上曰如此所懷自本曹不過以移文一張足以處決而敢於筵席煩奏是豈誠實之道乎且尹秤之所懷豈當於本曹事乎生民休戚專係於法曹而所謂郞廳皆如此誠極駭然矣仍命書傳敎曰今日輪對諸司官皆言無所懷雖甚駭然且觀來頭當處分其中詞訟郞官之所謂所懷非屑越則無非塞責之說幺麽末蔭不識筵體之至嚴者尤極駭然刑曹郞廳尹秤李祉亨竝令該府拿問處之持容進奏職姓名上曰承旨問所懷可也肇源曰奏所懷持容曰泮人之訟自本館聽理曾有定式而閭民若與泮人相訟來訴法曹泮人理屈見落則更呈本館輒皆反案互相勝負究竟無期此非平允之意雖以刑漢兩司言之無得互訟旣有法禁今亦依此法司已決之訟令本館勿許聽斷似好故敢此仰達矣上曰此嚴飭可也出擧條命退謙煥進奏職姓名上曰爾年幾何謙煥曰七十一矣命退審度進奏職姓名肇源曰奏所懷審度曰無所懷矣命退敦浩進奏職姓名上曰所懷何不奏也敦浩曰癸丑年疏弊之後小小事與堂上相議爲之故無所懷矣命退載僖進奏職姓名上曰此師國之子乎載僖曰然矣上曰重臣方在京乎載僖曰日前下鄕矣命退鎮熙進奏職姓名命退就榮進奏職姓名命退錫老進奏職姓名上曰爾年幾何錫老曰四十五矣上曰申光履爾之從祖乎錫老曰然矣命退尙寯進奏職姓名上曰李尙度爾之幾寸親乎尙寯曰爲十二寸矣命退明孚進奏職姓名上曰爾何年登科乎明孚曰壬子年三製爲之矣肇源曰奏所懷明孚曰無所懷矣命退命遠履禮仁祜進前上曰禮判入侍景煥承命出與行禮曹判書閔鍾顯偕入進伏上曰向以祭儀祭品圖式爾等見之乎作爲屛風欲其常目在之樂院備司皆有圖屛以備常目況於廟社之所重而無此圖式乎鍾顯曰屛圖新制臣始見之則廟宮不可無此屛矣上曰當爲幾帖鍾顯曰爲八帖而凡例則一依景慕宮圖屛例爲之矣上曰草圖先爲入啓可也上曰郞廳中誰爲主掌乎命遠曰臣主管矣上曰不必一人掌之爾等日日仕進同爲監董可也敎履禮曰爾年幾何履禮曰五十八矣上曰科工乎履禮曰廢科矣上曰然則爾有意於實地乎顧名思義必有工夫矣上敎仁祜曰爾子在修屢次優等於應製榜果爲實才而然乎仁祜曰未果矣上曰故宰臣予每思之爾亦知予意否仁祜曰昨年七月有處分下者臣告于臣父廟感激天恩涕淚無從矣命退鎰進奏職姓名上曰爾曾爲光陵參奉乎鎰曰然矣肇源曰奏所懷鎰曰無所懷矣上曰豈無市弊而無所懷云耶鎰曰若欲陳奏則自歸煩屑故不敢矣命退學彬進奏職姓名上曰故相予今不忘以先之故特命甄復爾敢以病圖遞乎其在分義不當如是矣命退最行進奏職姓名上曰爾之顯族誰耶最行曰方行之弟矣上曰履喬之三寸乎最行曰然矣命退有惇進奏職姓名上命擧顔仍命退澾進奏職姓名上曰爾誰之子也澾曰故參判宅鎮之子矣上曰此曾經都承旨者乎澾曰然矣命退夢龍進奏職姓名上曰此嶺人誰之裔也夢龍曰故監司邦後六代孫矣命退台鎮思彦致龍在儉等進奏職姓名命退厚重進奏職姓名上曰爾爲綾原大君子孫乎厚重曰然矣上曰綾原祠宇在何所乎厚重曰在龍洞矣上曰李德鉉爲奉祀孫乎厚重曰然矣上曰德鉉之子儒業乎厚重曰然矣上曰其年幾何厚重曰年爲二十七八矣命退履綏進奏職姓名上曰有所懷乎履綏曰昨年登對時有所懷二條而尙未承批矣上曰此必其時漏却於堂后而然以今日入侍擧條更爲書奏可也履綏曰本館典僕業薄役重弊又多端實無安業保生之道故朝家之前後軫念果何等勤摯前後申飭又何等截嚴而三法司禁隷輩不禁應禁之私屠每於許屠之懸房橫侵發賣之陳肉勒作兩色三色稱以疊屠犯法捉去徵贖近益滋甚典僕之呼訴逐日備至本館之文移往來相繼今日明日徒致騷擾未見實效許多典僕方有時日難支之狀事之矜愍莫甚於此自今以後除非目見疊屠而橫侵陳肉一款令該曹該府嚴立科條痛加禁斷俾無如前之弊則典僕輩庶或有一分支保之道故敢此仰達矣上曰令廟堂稟處可也出擧條履綏曰臣以本庫事有區區所懷矣本庫元非貢物衙門而養士所用飯米旣自該曹定其石數逐年區劃則養士外閑漫之費實無拮据之望而自前式年館試應辦之役本庫之擔當擧行者蓋緣館試之科只以居齋生進赴擧之故而朝家之添補不能當所入之費每於飮米中推移充用飯米之每患不足未必不由於是矣曾於丁酉式以居齋生之不願赴擧館試之科卽爲停止本寺亦免應辦之役及至庚子自備局別單啓下生劃應辦自本庫擧行支供凡節比諸館試不啻倍蓰故壬寅春因大司成臣趙尙鎮陳奏有下廟堂稟處之命而伊時備局更以東堂二所應辦移付擧行之意仰稟蒙允已過四五式年本庫之添用每不下四五十石而皆於元劃中推移需用目今飯米漸至耗縮實難繼用臣意則館試未復之前本庫應辦之役特令減下東堂二所應辦亦使各主掌依前輪行則在貢人別無添苦之弊於本庫實有蠲減之惠故敢此仰達矣上曰令廟堂稟處可也出擧條上敎履綏曰二十四日入格儒生當爲召見諸生預爲知委是日待令於集春門外可也命退上曰下直守令進前星甲進奏職姓名上曰本郡素稱難治爾其各別爲治可也守翼進奏職姓名上曰爾之作宰凡幾次乎守翼曰七次蒙點四處赴任矣上曰爾年幾何守翼曰四十八矣上曰年未滿五十已經牧使必閑於吏事須着意爲之可也命肇源除七事宣諭仍命退敎鍾顯曰今此尹慶曾終制已過而但以吉月之未盡不得行公云是豈成說乎古則禫月出仕今則必待吉月此昉於何禮而然乎然禮宜從厚故今不必可否無義則甚矣鍾顯曰誠如聖敎而近來士夫家皆行吉祭已成俗矣鍾顯曰北道人楚珏卽中朝人楚海昌之孫而願參皇壇祀享與望拜禮向者有所上言而但楚海昌之出來我國不知在於何年故姑未回啓矣上曰渠家有可考文蹟云乎鍾顯曰中間失大無所考證而考於帳籍則其爲海昌之孫的實且甲戌六月間先朝有楚海昌田時泰潘自建三姓世世免役永勿徵布之恩敎且有精抄成案名以華人錄之敎矣上曰旣有先朝受敎無容更議矣甲戌六月日記承旨考出以入可也仍命退諸臣以次退出